Predkladacia správa

Návrh zákona, ktorým sa menia a dopĺňajú zákony súvisiace s presunom niektorých pôsobností z Policajného zboru sa predkladá mimo plánu legislatívnych úloh vlády na rok 2003 v súlade s uznesením vlády č. 444/2003, ktorým sa ukladá nerealizovať presun pôsobností z Policajného zboru na krajské a okresné úrady v roku 2004 a oddialiť presun pôsobností na úsekoch občianskych preukazov, cestovných dokladov, vodičských preukazov a niektorých dopravno-správnych činností.

Odklad účinnosti presunu predmetných pôsobností podmieňujú zásadné zmeny v organizácii miestnej štátnej správy po zrušení okresných úradov, ktoré mali zabezpečovať viaceré úlohy na úsekoch uvedených správnych agend, pobytu a registra obyvateľov Slovenskej republiky, ako aj potrebou doriešiť otázky súvisiace so zabezpečením vydávania nových dokladov Slovenskej republiky formátu Európskej únie. 

Navrhuje sa odložiť účinnosť presunu pôsobností na úsekoch občianskych preukazov, cestovných dokladov, vodičských preukazov a niektorých dopravno-správnych činností na 
1. júl 2006 a na úseku hlásenia pobytu občanov a registra obyvateľov na 1. október 2004. Tieto úlohy už budú plniť obvodné úrady zriadené 1. januára 2004. 

Návrh zákona ďalej v nevyhnutnom rozsahu novelizuje 
•	zákon o občianskych preukazoch tak, aby umožňoval vydanie občianskeho preukazu aj občanovi, ktorý bol právoplatným rozhodnutím súdu pozbavený spôsobilosti na právne úkony,
•	zákon o premávke na pozemných komunikáciách o povinnosť podrobiť sa nasnímaniu podoby pri vyhotovovaní vodičského preukazu, 
•	zákon o cestovných dokladoch za účelom umožniť občanom Slovenskej republiky vycestovať do štátov Európskej únie aj na občiansky preukaz.

Návrh zákona vzhľadom na jeho obsah nevyžaduje prerokovanie v Rade hospodárskej a sociálnej dohody Slovenskej republiky.

Navrhovaná zákonná úprava nezakladá zvýšené nároky na verejné financie. 

Návrh zákona bol predmetom pripomienkového konania, ktorého vyhodnotenie je súčasťou tohto materiálu. 

Navrhovaná právna úprava sa predkladá na rokovanie vlády bez rozporov.